হতাশা নিয়ে দেশে ফিরে আসছেন বাংলার ছেলে ঋদ্ধিমান সাহা। অথচ হতাশ হওয়ার তো ছিল না ঋদ্ধির। প্রথম টেস্টে উইকেটের পিছনে দাঁড়িয়ে দশটি ক্যাচ ধরে মহেন্দ্র সিংহ ধোনিকে টপকে গিয়েছিলেন তিনি। ভারতের প্রথম উইকেটরক্ষক হিসেবে এক টেস্টে দশটি ক্যাচ ধরার রেকর্ড গড়েছিলেন। সেই উইকেট কিপারকেই সিরিজের মাঝপথে চোট নিয়ে দেশে ফিরে আসতে হচ্ছে। এ তে তো হতাশই হওয়ার কথা। চোটের জন্য তৃতীয় টেস্টে জায়গা হল না বাংলার উইকেট কিপারের। ভারতীয় ক্রিকেট কন্ট্রোল বোর্ডের তরফে এদিন জানানো হয়, জোহানেসবার্গে ঋদ্ধির পরিবর্তে দলে ঢুকছেন দীনেশ কার্তিক।
প্রথম টেস্ট শেষ হয়ে গিয়েছিল চারদিনেই। বৃষ্টির জন্য একদিন ধুইয়ে গিয়েছিল। প্রথম টেস্টের পরে বাংলার উইকেট কিপারের চোটের কথা জানানোও হয়নি সরকারি ভাবে। পরে অবশ্য খবর ছড়ায়, ১১ জানুয়ারি অনুশীলনের সময়ে  হ্যামস্ট্রিংয়ে চোট পান ঋদ্ধি। সেঞ্চুরিয়নে টেস্ট শুরুর ঠিক আগে ঘোষণা করা হয়, ঋদ্ধির জায়গায় খেলবেন পার্থিব প্যাটেল। সেঞ্চুরিয়ন টেস্ট চলাকালীনই বিসিসিআইয়ের নির্বাচন কমিটি জানিয়ে দেয়, তৃতীয় তথা শেষ টেস্টে থাকছেন না ঋদ্ধি। দেশে ফিরে আসবেন তিনি।